(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΜΘ΄

Παρασκευή, 10 Νοεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Κ. Δελβερούδη, σελ.   
3. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 «Ποινική ευθύνη των Υπουργών», όπως ισχύουν, την 9η Νοεμβρίου 2023 ποινική δικογραφία που αφορά στον τέως Υφυπουργό στον Πρωθυπουργό κ. Ιωάννη (Γιάννη) Οικονόμου, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 13 Νοεμβρίου 2023, σελ.   
2. Συζήτηση επικαίρων ερωτήσεων:   
 α) Προς τον Υπουργό Κλιματικής Κρίσης και Πολιτικής Προστασίας, με θέμα: « Άμεσες και συγκεκριμένες πρωτοβουλίες για την ανασυγκρότηση της ευρύτερης περιοχής του Αρκαλοχωρίου που επλήγη από τον καταστροφικό σεισμό της 27ης Σεπτεμβρίου 2021, σελ.   
 β) Προς τον Υπουργό Παιδείας, Θρησκευμάτων και Αθλητισμού, με θέμα: « Άμεση ανάγκη κάλυψης των κενών θέσεων εκπαιδευτικών Πρωτοβάθμιας και Δευτεροβάθμιας εκπαίδευσης», σελ.

ΟΜΙΛΗΤΕΣ

Α. Επί διαδικαστικού θέματος:  
 ΓΕΩΡΓΑΝΤΑΣ Γ. , σελ.   
  
Β. Επί των επικαίρων ερωτήσεων:  
 ΛΙΝΟΥ Α. , σελ.   
 ΜΙΧΑΗΛΙΔΟΥ Δ. , σελ.   
 ΠΑΡΑΣΥΡΗΣ Φ. , σελ.   
 ΤΡΙΑΝΤΟΠΟΥΛΟΣ Χ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΘ΄

Παρασκευή 10 Νοεμβρίου 2023

Αθήνα, σήμερα στις 10 Νοεμβρίου 2023, ημέρα Παρασκευή και ώρα 9.03΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 9-11-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΜΗ΄ συνεδριάσεώς του, της Πέμπτης 9 Νοεμβρίου 2023, σε ό,τι αφορά την ψήφιση στο σύνολο του σχεδίου νόμου: «Ενσωμάτωση της Οδηγίας (EE) 2021/2101 του Ευρωπαϊκού Κοινοβουλίου και του Συμβουλίου της 24ης Νοεμβρίου 2021 για την τροποποίηση της Οδηγίας (ΕΕ) 2013/34 όσον αφορά στη δημοσιοποίηση στοιχείων φορολογίας εισοδήματος από ορισμένες επιχειρήσεις και υποκαταστήματα - Επικαιροποίηση εθνικής νομοθεσίας για τις υποχρεώσεις δημοσιότητας των εταιρειών και άλλες επείγουσες διατάξεις»).

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στο προγραμματισμένο για σήμερα δελτίο επίκαιρων ερωτήσεων επιτρέψτε μου πρώτα να ανακοινώσω στο Σώμα το δελτίο επίκαιρων ερωτήσεων της Δευτέρας 13 Νοεμβρίου 2023, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 321/31-10-2023 επίκαιρη ερώτηση του Βουλευτή Μαγνησίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Μεϊκόπουλου προς τον Υπουργό Περιβάλλοντος και Ενέργειας, με θέμα: «Δρομολογείται το LNG στον Παγασητικό παρά την αντίθεση της τοπικής κοινωνίας».

2. Η με αριθμό 323/1-11-2023 επίκαιρη ερώτηση της Βουλευτού Λάρισας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ευαγγελίας Λιακούλη προς τον Υπουργό Εθνικής Οικονομίας και Οικονομικών, με θέμα: «Σε μαρασμό οδηγείται η τοπική κοινωνία του Δήμου Τυρνάβου από το κλείσιμο του καταστήματος της Εθνικής».

3. Η με αριθμό 340/6-11-2023 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Λεωνίδα Στολτίδη προς τον Υπουργό Κλιματικής Κρίσης και Πολιτικής Προστασίας, με θέμα: «Άρση της άδικης πειθαρχικής ποινής σε βάρος Αρχιπυροσβέστη του 2ου Πυροσβεστικού Σταθμού Θεσσαλονίκης».

4. Η με αριθμό 315/30-10-2023 επίκαιρη ερώτηση του Η΄ Αντιπροέδρου της Βουλής και Βουλευτή Β1΄ Βορείου Τομέα Αθηνών της Κοινοβουλευτικής Ομάδας «Ελληνική Λύση» κ. Βασιλείου Βιλιάρδου προς τον Υπουργό Αγροτικής Ανάπτυξης και Τροφίμων, με θέμα: «Εικόνα εγκατάλειψης του αγροτικού τομέα, με χαμηλή παραγωγικότητα και με μείωση των στατιστικών μεγεθών παραγωγής και μεταποίησης».

5. Η με αριθμό 322/31-10-2023 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Σπαρτιάτες» κ. Μιχαήλ Γαυγιωτάκη προς τον Υπουργό Υγείας, με θέμα: «Επίσκεψη οπλισμένων Ισραηλινών στρατιωτικών ιατρών σε νοσοκομείο του Ηρακλείου Κρήτης».

6. Η με αριθμό 345/6-11-2023 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «Νίκη» κ. Νικολάου Βρεττού προς τον Υπουργό Εθνικής Οικονομίας και Οικονομικών, με θέμα: «Ζημία του ελληνικού δημοσίου από την διαδικασία διάθεσης (επαναγορά) των μετοχών της Eurobank, που κατέχει το Ταμείο Χρηματοπιστωτικής Σταθερότητας (ΤΧΣ)».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 329/3-11-2023 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ουρανίας (Ράνιας) Θρασκιά προς τον Υπουργό Υγείας, με θέμα: «Λουκέτο στα τακτικά χειρουργεία στο Γενικό Νοσοκομείο Θεσσαλονίκης “Γεώργιος Παπανικολάου” - Σε πλήρη αποδυνάμωση και υπολειτουργία ένα εκ των μεγαλύτερων νοσοκομείων της χώρας».

2. Η με αριθμό 324/1-11-2023 επίκαιρη ερώτηση του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Τεράστια καθυστέρηση στις πληρωμές της β΄ δόσης του υπομέτρου 6.3 "Ανάπτυξη Μικρών Γεωργικών Εκμεταλλεύσεων"».

3. Η με αριθμό 316/30-10-2023 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «Ελληνική Λύση» κ. Μαρίας Αθανασίου, προς τον Υπουργό Υγείας, με θέμα: «Μετ’ επιτάσεως αίτημα χιλιάδων πασχόντων από μεσογειακή αναιμία για εφαρμογή της γονιδιακής θεραπείας της εν λόγω νόσου και στην Ελλάδα».

4. Η με αριθμό 330/3-11-2023 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χρήστου Γιαννούλη προς τον Υπουργό Παιδείας, Θρησκευμάτων και Αθλητισμού, με θέμα: «Απελπιστική η κατάσταση των φοιτητικών εστιών του ΑΠΘ στη Θεσσαλονίκη».

5. Η με αριθμό 326/2-11-2023 επίκαιρη ερώτηση της Βουλευτού Αιτωλοακαρνανίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Χριστίνας Σταρακά προς τον Υπουργό Αγροτικής Ανάπτυξης και Τροφίμων, με θέμα: «Καθυστέρηση στην καταβολή της επιστροφής ειδικού φόρου κατανάλωσης (ΕΦΚ) πετρελαίου στους αγρότες και τους κτηνοτρόφους».

6. Η με αριθμό 317/30-10-2023 επίκαιρη ερώτηση του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα, προς τον Υπουργό Περιβάλλοντος και Ενέργειας, με θέμα: «Αδόκιμη η μεταφορά των αρμοδιοτήτων των δασικών υπηρεσιών σε άλλο υπηρεσιακό σχήμα εντός του Υπουργείου Περιβάλλοντος και Ενέργειας».

7. Η με αριθμό 342/6-11-2023 επίκαιρη ερώτηση της Βουλευτού Φλώρινας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεοπίστης (Πέτης) Πέρκα προς τον Υπουργό Περιβάλλοντος και Ενέργειας, με θέμα: «Η τροποποίηση των περιβαλλοντικών όρων αποκατάστασης των λιγνιτωρυχείων».

8. Η με αριθμό 327/3-11-2023 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστάσιου (Τάσου) Νικολαΐδη προς τον Υπουργό Περιβάλλοντος και Ενέργειας, με θέμα: «Ακίνητα εκτός σχεδίου και πρόσφατες αποφάσεις Σ.τ.Ε.».

9. Η με αριθμό 343/6-11-2023 επίκαιρη ερώτηση της Βουλευτού Πέλλας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, με θέμα: «Καταβολή προκαταβολών στους αγρότες της Αραβησσού και του Αχλαδοχωρίου για την θεομηνία του Ιουνίου».

10. Η με αριθμό 335/6-11-2023 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Φραγκίσκου (Φρέντυ) Παρασύρη προς τον Υπουργό Υγείας, με θέμα: «Οριακή λειτουργία “Βενιζέλειου” Νοσοκομείου Ηρακλείου».

11. Η με αριθμό 337/6-11-2023 επίκαιρη ερώτηση του Βουλευτή Βοιωτίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Μουλκιώτη προς τον Υπουργό Εργασίας και Κοινωνικής Ασφάλισης, με θέμα: «Ανολοκλήρωτη η έκδοση ενιαίων κανονισμών ασφάλισης και παροχών του ΕΦΚΑ από το 2016».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 891/26-9-2023 ερώτηση του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλου προς τον Υπουργό Υγείας, με θέμα: Αναγκαία η παροχή υπηρεσιών Ρομποτικής Στερεοτακτικής Ακτινοχειρουργικής και Στερεοτακτικής Ακτινοθεραπείας (Cyber-knife) και από το Εθνικό Σύστημα Υγείας».

Κυρίες και κύριοι συνάδελφοι, προχωρούμε τώρα στο προγραμματισμένο για σήμερα δελτίο επικαίρων ερωτήσεων.

Με επιστολή από τη Γενική Γραμματεία Νομικών και Κοινοβουλευτικών Θεμάτων ο Γενικός Γραμματέας μάς ενημερώνει σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 10 Νοεμβρίου 2023 και μας αναφέρει ότι οι επίκαιρες ερωτήσεις που θα συζητηθούν είναι οι εξής:

Η πρώτη με αριθμό 325/1-11-2023 επίκαιρη ερώτηση πρώτου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Αθηνάς Λινού προς τον Υπουργό Παιδείας, Θρησκευμάτων και Αθλητισμού, με θέμα: «Άμεση ανάγκη κάλυψης των κενών θέσεων εκπαιδευτικών πρωτοβάθμιας και δευτεροβάθμιας εκπαίδευσης», η οποία θα απαντηθεί από την Υφυπουργό Παιδείας, Θρησκευμάτων και Αθλητισμού, κ. Δόμνα - Μαρία Μιχαηλίδου και η δεύτερη με αριθμό 336/6-11-2023 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Φραγκίσκου (Φρέντυ) Παρασύρη προς τον Υπουργό Κλιματικής Κρίσης και Πολιτικής Προστασίας, με θέμα: «Άμεσες και συγκεκριμένες πρωτοβουλίες για την ανασυγκρότηση της ευρύτερης περιοχής του Αρκαλοχωρίου που επλήγη από τον καταστροφικό σεισμό της 27ης Σεπτεμβρίου 2021», που θα απαντηθεί από τον Υφυπουργό Κλιματικής Κρίσης και Πολιτικής Προστασίας, κ. Χρήστο Τριαντόπουλο.

Ξεκινάμε τη συζήτηση με τη δεύτερη με αριθμό 336/6-11-2023 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας του «ΠΑΣΟΚ - Κίνημα Αλλαγής» κ. Φραγκίσκου Παρασύρη προς τον Υπουργό Κλιματικής Κρίσης και Πολιτικής Προστασίας, με θέμα: «Άμεσες και συγκεκριμένες πρωτοβουλίες για την ανασυγκρότηση της ευρύτερης περιοχής του Αρκαλοχωρίου που επλήγη από τον καταστροφικό σεισμό της 27ης Σεπτεμβρίου 2021».

Στην ερώτηση θα απαντήσει ο Υφυπουργός Κλιματικής Κρίσης και Πολιτικής Προστασίας, κ. Χρήστος Τριαντόπουλος.

Κύριε συνάδελφε, παρακαλώ έχετε τον λόγο.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Ευχαριστώ, κύριε Πρόεδρε.

Κύριε Υπουργέ, επανερχόμαστε σε ένα θέμα το οποίο το γνωρίζετε. Έχουν συμπληρωθεί δύο χρόνια και δύο μήνες από τον καταστροφικό σεισμό στο Αρκαλοχώρι. Οι συνέπειες του φαινομένου έχουν μεταβάλει καθοριστικά τη δημογραφική, την οικονομική και την παραγωγική πορεία της περιοχής και παρ’ ότι έχει περάσει τόσο διάστημα και παρ’ ότι σας παρακολουθούμε τόσον καιρό να αναφέρεστε στην περιοχή, ακούμε μόνο λόγια και δεν βλέπουμε έργα.

Δυστυχώς, το Αρκαλοχώρι από την Κυβέρνηση αυτή έχει ξεχαστεί, αλλά πρέπει να σας πω ότι εμείς θα βρισκόμαστε εδώ να σας το υπενθυμίζουμε. Θα πρέπει να ξέρετε ότι στο Αρκαλοχώρι και στη γύρω περιοχή έχει διαρραγεί η σχέση εμπιστοσύνης μεταξύ της κοινωνίας και της πολιτείας, μεταξύ της κοινωνίας και του κράτους. Δεν έχουν εμπιστοσύνη σε κανέναν από εμάς και αυτή η νομιμοποιητικά βάση, που είναι η παροχή ασφάλειας από το κράτος απέναντι στην κοινωνία, δεν υπάρχει πλέον στο Αρκαλοχώρι.

Υπάρχουν πάρα πολλά προβλήματα. Το επιτελικό κράτος έχει καταρρεύσει, θα περιμέναμε μεγαλύτερη αποτελεσματικότητα, μεγαλύτερη προσαρμοστικότητα. Δυστυχώς, όμως, τίποτα από όλα αυτά δεν έχει αναδειχθεί στην υπόθεση του σεισμού του Αρκαλοχωρίου. Τα προβλήματα είναι πολλά, τα ξέρετε: οι πλειστηριασμοί, το κλείσιμο των επιχειρήσεων, η κατάσχεση λογαριασμών, οι εξώσεις στους οικισμούς, τα χρήματα που έχουν μπει στους λογαριασμούς από το arogi.gov και παραμένουν αναξιοποίητα.

Θα μείνω, όμως, σε δύο σχετικά θέματα, τα οποία αφορούν κατ’ αρχάς τους φακέλους στην υπηρεσία ΤΑΕΦΚ, τους οποίους εσείς κατεβάζετε σε δύο χιλιάδες τετρακόσιες είκοσι οκτώ, ενώ είναι οκτώ χιλιάδες φάκελοι που έχουν κατατεθεί. Σαράντα μία μόνο -από ό,τι πληροφορήθηκα εχθές- άδειες έχουν προχωρήσει. Τι πρόκειται να κάνετε γύρω από αυτό το θέμα; Θα προσλάβετε, επιτέλους, μηχανικούς στη συγκεκριμένη υπηρεσία;

Να θυμίσω ότι το 1999, στον σεισμό της Αθήνας, που είχαμε αντίστοιχους φακέλους, προσλήφθηκαν τριακόσιοι μηχανικοί. Στην υπηρεσία ΤΑΕΦΚ του Ηρακλείου αυτή τη στιγμή βρίσκονται μόνο δεκαεπτά μηχανικοί. Αν το ποσοστό αυτό που σας είπα, δηλαδή σαράντα μία μόνο άδειες σε σχέση με τις οκτώ χιλιάδες αιτήσεις οι οποίες έχουν κατατεθεί, δεν είναι ικανό να σας πει τίποτα, γιατί δεν πάτε με μία fast track διαδικασία μέσω της πλατφόρμας e-Άδειες και η ΤΑΕΦΚ να ελέγχει μόνο τους ιδιώτες μηχανικούς αν έκαναν σωστά τη δουλειά τους;

Το δεύτερο, το οποίο αναφέρω στην ερώτηση, είναι ότι, σύμφωνα και με τις δηλώσεις του Πρωθυπουργού τον Σεπτέμβριο του 2021, υποσχεθήκατε ένα ειδικό σχέδιο ανασυγκρότησης για την περιοχή. Αυτό που σας αναφέρω στην ερώτηση δεν είναι λόγια του αέρα. Υπάρχει ο ν.4635/2019 και στο άρθρο 130, παράγραφος 6, αναφέρει τα ειδικά προγράμματα φυσικών καταστροφών. Αναθεωρήθηκε, μάλιστα, ο συγκεκριμένος νόμος με τον 4919/2022, ο οποίος προβλέπει τα ειδικά προγράμματα μετά από φυσικές καταστροφές. Και μάλιστα, αυτό θα ήταν και μια καλή πρακτική για τις είκοσι τέσσερις περιοχές σε όλη την Ελλάδα οι οποίες έχουν ενταχθεί πλέον στο arogi.gov να κάνετε τοπικά σχέδια, δηλαδή αναπτυξιακά. Προβλέπεται, ξαναλέω, από τη νομοθεσία -την οποία προφανώς δεν γνωρίζετε- και δεν απαντάτε μέχρι σήμερα σε όλες τις επίκαιρες ερωτήσεις, τις απλές ερωτήσεις που σας γίνονται από άλλους συναδέλφους, τα αιτήματα που στέλνουν όλοι οι φορείς από τον Νομό Ηρακλείου.

Πείτε μας: Είστε διατεθειμένος να προχωρήσετε σε ένα ειδικό πρόγραμμα φυσικών καταστροφών, όπως το περιγράφετε μέσα στη νομοθεσία, το οποίο θα μπορεί να χρηματοδοτηθεί και από εθνικούς πόρους αλλά και από ευρωπαϊκούς πόρους, έτσι ώστε η περιοχή να οδηγηθεί σε μια αναπτυξιακή τροχιά διαφορετική και να ξεπεράσει τη δημογραφική, κοινωνική και οικονομική κατάσταση που σήμερα βιώνει;

**ΠΡΟΕΔΡΕΥΩΝ (Γεώργιος Γεωργαντάς):** Έγινε κατανοητό, κύριε συνάδελφε.

Παρακαλώ, κύριε Υπουργέ, για την απάντησή σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Σας ευχαριστώ για την ερώτηση. Έχουμε την ευκαιρία να συζητήσουμε εκ νέου το σχέδιο στήριξης και αποκατάστασης μετά από τον σεισμό που έπληξε το Αρκαλοχώρι και μάλιστα, νομίζω πριν από δύο εβδομάδες ότι είχαμε συζητήσει ξανά στο πλαίσιο του κοινοβουλευτικού ελέγχου. Απαντώ στις ερωτήσεις -πώς δεν απαντώ στις ερωτήσεις;- για το σχέδιο που εφαρμόζουμε στην περιοχή.

Είναι ένα σχέδιο που ξεκίνησε από την πρώτη στιγμή, με συχνή παρουσία στο πεδίο, με στόχο η στήριξη να φτάσει όσο πιο γρήγορα γίνεται και σε όσους την έχουν ανάγκη. Από την πρώτη στιγμή είμαστε σε συνεργασία με όλους για την υλοποίηση ενός σχεδίου στήριξης και αποκατάστασης, με δημοσιονομική επίπτωση κοντά στα 300 εκατομμύρια ευρώ για τις επιχειρήσεις, την τοπική οικονομία, τις υποδομές και φυσικά, τα κτήρια.

Είναι ένα σχέδιο με διάφορα συστατικά, με την πρώτη αρωγή η οποία έφτασε τα 66 εκατομμύρια ευρώ προς περισσότερους από επτάμισι χιλιάδες αιτούντες στην πλατφόρμα της πρώτης αρωγής arogi.gov.gr.. Είναι σχήμα πρώτης αρωγής προς τα νοικοκυριά, που περιλάμβανε την υψηλότερη μέχρι τότε χορήγηση πρώτης αρωγής, η οποία έφτανε τα 20.000 ευρώ ανά σπίτι που είχε χαρακτηριστεί ως κόκκινο από τα αρμόδια κλιμάκια.

Μια σημαντική, λοιπόν, πρώτη ενίσχυση δόθηκε στους πληγέντες στο Αρκαλοχώρι.

Σημαντική ήταν και η στήριξη προς τις επιχειρήσεις, που αναφέρατε ότι δεν έχουν στηριχθεί, περιλαμβάνοντας τρία μέτρα στήριξης, που μεταφράζονται σε προκαταβολή μετά την πρώτη αρωγή 415.000 ευρώ προς εκατόν σαράντα δύο επιχειρήσεις, με την τελική επιχορήγηση προς τριακόσιες εξήντα πέντε επιχειρήσεις να έχει διαμορφωθεί κοντά στις 650.000 ευρώ, μη επιστρεπτέα επιχορήγηση 1 εκατομμυρίου ευρώ προς εκατόν τριάντα τρεις επιχειρήσεις, έκτακτη στήριξη ακόμα ενός εκατομμυρίου ευρώ προς εκατόν ογδόντα τρεις επιχειρήσεις και άλλα μέτρα και άλλες απαλλαγές.

Τα νούμερα αυτά είναι αυτά που αποτυπώνουν την αλήθεια και φυσικά, για την ολοκλήρωση του σχήματος της κρατικής αρωγής, το τελικό ποσό της ενίσχυσης και της αποζημίωσης θα δοθεί όταν οι πολίτες υποβάλλουν τους φακέλους στις αρμόδιες υπηρεσίες, όπως και οι ίδιοι το γνωρίζουν άλλωστε.

Δυστυχώς, μέχρι τώρα όμως, δεν έχει γίνει η υποβολή των σχετικών φακέλων από πολλούς πολίτες -αρκετούς πολίτες, θα μου επιτρέψετε να πω- της περιοχής, με αποτέλεσμα προς διευκόλυνσή τους, να επεκταθεί ο χρονικός ορίζοντας για την υποβολή από τα δύο στα τρία έτη.

Φυσικά, όπως και εσείς αναφέρατε, το μεγάλο ζητούμενο είναι η υλοποίηση του σχήματος της στεγαστικής συνδρομής, για να επισκευαστούν τα σπίτια από τους πολίτες. Υπάρχει ζήτημα με τις ελλείψεις στους φακέλους. Υπάρχει ζήτημα με θέματα που αφορούν στο ιδιοκτησιακό καθεστώς των κτηρίων, τις ανοιχτές κληρονομικές υποθέσεις με σημαντικό μέρος του πληθυσμού, που επηρεάζει τους φακέλους που κατατίθενται. Όταν οι φάκελοι επισκευής υποβάλλονται ορθά, οι σχετικές άδειες εκδίδονται από την αρμόδια υπηρεσία. Για να επιταχυνθεί αυτός ο ρυθμός σχεδιάζουμε -και το έχω αναφέρει και σε προηγούμενη ευκαιρία στη Βουλή- να ενισχύσουμε περαιτέρω το στελεχιακό δυναμικό του σχετικού γραφείου που έχουμε δημιουργήσει στο Ηράκλειο, ενώ προς επικούρηση αυτού συνεργάζονται και τα στελέχη από τα Χανιά.

Και φυσικά, χρειάζεται η συνεργασία όλων, όπως χρειάζεται να αναγνωρίζουμε το πραγματικό ζητούμενο. Δεν είναι κάτι αόριστο η γραφειοκρατία. Προφανώς, υπάρχει μια συγκεκριμένη γραφειοκρατία για να χτιστεί ένα σπίτι. Πάντοτε υπήρχε και πάντα θα υπάρχει. Όμως, πριν από αυτό υπάρχει μια βασική προϋπόθεση, η αποσαφήνιση του ιδιοκτησιακού καθεστώτος, η συμφωνία σε περιπτώσεις πολυιδιοκτησίας αλλά και η ολοκλήρωση κληρονομικών εκκρεμοτήτων και άλλες ελλείψεις.

Αυτά δεν είναι αόριστα, δεν είναι γραφειοκρατία, δεν αποτελούν τοπική ιδιαιτερότητα. Μιλήσατε για προσαρμοστικότητα. Είναι συγκεκριμένα θέματα, γνωστά σε κάθε περίπτωση, τα οποία δεν αναφέρετε ποτέ ούτε εσείς ούτε άλλοι συνάδελφοι που κάνουν ερωτήσεις.

Είναι θέματα που πρέπει να τα δούμε στην πραγματική τους διάσταση και πρέπει να τα λύσουμε για να προχωρήσουμε, ώστε να πετύχουμε το επιθυμητό αποτέλεσμα.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παρασύρη, έχετε τον λόγο για τη δευτερολογία σας.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Ευχαριστώ, κύριε Πρόεδρε.

Ειλικρινά μόνο τον γέλωτα μπορεί να προκαλέσουν αυτά που ακούω. Καλά δεν υπάρχει ντροπή πλέον; Δεν υπάρχει αιδώς; Αναφέρατε τα εξήντα έξι εκατομμύρια ευρώ που δώσατε ως αρωγή, τα οποία λιμνάζουν στους λογαριασμούς, ακριβώς, επειδή δεν έχετε μεριμνήσει να φτιάξετε μια διαδικασία όπως θα έπρεπε να την έχετε φτιάξει για να προχωρούν οι φάκελοι και να μπορούν να εκταμιεύουν οι άνθρωποι τα χρήματά τους για να μπορούν να κατασκευάζουν τα κτήρια τους;

Έρχεστε εδώ και δεν έχετε ούτε μία πρόταση. Ειλικρινά νιώθετε υπερήφανος με τους ρυθμούς με τους οποίους προχωρούν οι εκδόσεις των αδειών; Είναι δυνατόν να έχουμε οκτώ χιλιάδες καταθέσεις φακέλων για να προχωρήσουν ακριβώς, όπως λέτε, στην εκταμίευση των χρημάτων -με τα πλασματικά νούμερα που αναφέρετε- και από τους οκτώ χιλιάδες φακέλους να έχουν προχωρήσει μετά από δύο χρόνια και δύο μήνες μόνο σαράντα μία άδειες; Είναι δυνατόν να έρχεστε εδώ και να μας διαβάζετε τυφλοσούρτες που τους διαβάζετε επανειλημμένως τη μία μετά την άλλη φορά, και να απαντάτε εδώ -απέναντι σε Βουλευτές οι οποίοι πρέπει να απολογηθούν στην τοπική κοινωνία- με αυτόν τον τρόπο; Δεν έχετε κανένα σχέδιο; Και ποια είναι η απάντησή σας για το ειδικό σχέδιο ανασυγκρότησης, που σας είπαμε, το οποίο προβλέπεται από τον νόμο; Έχετε κάποια απάντηση;

Κύριε Υπουργέ, σας κοιτάζω στα μάτια. Έχετε κάποια απάντηση; Γνωρίζετε τη νομοθεσία, την οποία εσείς ψηφίσατε; Έχετε κάτι να μας πείτε συνολικά; Καταλαβαίνω ότι τα προβλήματα είναι πάρα, μα πάρα πολλά στην περιοχή. Δεν είναι μόνο το θέμα των φακέλων, το οποίο είναι μείζον. Προφανώς θα έπρεπε να διορίσετε και περισσότερους μηχανικούς. Είπατε, μάλιστα, σε μια αποστροφή ότι δεν τα αναφέρουμε.

Πείτε μου σε ποια περιοχή της χώρας έχουν λυθεί τα ιδιοκτησιακά και έχουν λυθεί και τα κληρονομικά; Όταν υπάρχει μια διαδικασία με τέτοια γιγαντιαία γραφειοκρατία, ποιος θα πάει να καταθέσει τον φάκελο, έτσι ώστε να μπορέσει να εκταμιεύσει γρήγορα τα χρήματα; Αν υπήρχε μια διαδικασία, όμως, με την οποία άμεσα θα μπορούσε να εκταμιεύσει τα χρήματα ο δικαιούχος, τότε και τα κληρονομικά του και τα ιδιοκτησιακά του θα τα διευθετούσε για να προχωρήσει στη διαδικασία.

Και εγώ για να ξέρετε είμαι παθών, είμαι κληρονόμος ενός κτίσματος το οποίο έχει υποστεί ζημιές. Έχω στον λογαριασμό μου τα χρήματα της αρωγής και δεν προχωράει, διότι ακριβώς γνωρίζω ότι θα κολλήσει η διαδικασία και δεν θα εκταμιευτούν τα χρήματα ποτέ από την αρωγή για να προχωρήσω παρακάτω στη διαδικασία. Αυτή είναι η νοοτροπία που επικρατεί και σε αυτή τη νοοτροπία πρέπει και εσείς να μπείτε, έτσι ώστε να προχωρήσετε στο συγκεκριμένο σχέδιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε. Εδώ υπάρχουν πάρα πολλά θέματα στα οποία δεν απαντάτε καθόλου. Υπάρχουν οι πλειστηριασμοί. Τι κάνετε με τους πλειστηριασμούς; Στο Μάτι έχετε δώσει πέντε χρόνια αναστολή των πλειστηριασμών. Στο Αρκαλοχώρι και στην περιοχή γύρω από το Αρκαλοχώρι δώσατε έξι μήνες. Οι άνθρωποι, ενώ έχουν «κόκκινα» σπίτια, και δεν μπορούν να διαμείνουν μέσα, είναι αναγκασμένοι να πληρώνουν τις δόσεις στα δάνεια. Και αν δεν μπορέσουν να τις πληρώσουν, βγαίνουν σε πλειστηριασμό. Δεν έχετε κάνει τίποτα με αυτό.

Τι κάνετε με τις εξώσεις από τους οικίσκους; Τι έχετε κάνει σε σχέση με τα επιχειρηματικά προγράμματα που βγάζετε; Προχθές, μάλιστα, βγάλατε ένα επιχειρηματικό πρόγραμμα για πλημμυροπαθείς και για πυροπαθείς και αφήσατε εκτός τους σεισμοπαθείς. Όμως, ξαναλέω, επειδή είναι πάρα πολλά τα θέματα και δεν μπορείτε αποσπασματικά και απομακρυσμένα από το Υπουργείο να τα διευθετήσετε, πρέπει άμεσα να προχωρήσετε.

Και θέλω μία σαφή απάντηση επί αυτών των δύο ερωτημάτων: Πρώτον, να μας πείτε τι θα γίνει με το ΤΑΕΦΚ και αν έχετε υπ’ όψιν σας κάποια διαδικασία να την ξεπεράσετε. Διότι μην περιμένετε τα ιδιοκτησιακά ή τα κληρονομικά οι άνθρωποι να τα διευθετήσουν για να φτιάξετε μια διαδικασία όπως πρέπει. Ένα είναι αυτό. Και ένα δεύτερο είναι το εξής. Πείτε μας τι θα κάνετε με ένα ειδικό σχέδιο, ειδικό πρόγραμμα φυσικών καταστροφών, όπως περιγράφεται στη νομοθεσία; Αν μπορέσετε, σε αυτό το σχέδιο να βάλετε μέσα τις μεγάλες εκκρεμότητες που έχει η περιοχή.

Κλείνοντας, θέλω να πω το εξής. Σας έχει κατατεθεί από μία ομάδα πολιτών ένα πρόγραμμα. Φανταστείτε, έκατσε και έφτιαξε ένα πρόγραμμα μια ομάδα πολιτών, το πρόγραμμα «Πράσινη συνδρομή κατ’ οίκον», με βάση το οποίο η ανακατασκευή των κατοικιών θα είναι σύμφωνα με τα τελευταία δεδομένα εξοικονόμησης ενέργειας.

Θα μπορούσε να μπει ως ένα συμπληρωματικό πρόγραμμα στο «ΕΞΟΙΚΟΝΟΜΩ». Όλα αυτά, όμως, θα πρέπει να περιγραφούν σε ένα ειδικό σχέδιο φυσικών καταστροφών ανασυγκρότησης της περιοχής. Πείτε μας τι θα κάνετε σε σχέση με αυτά τα δύο. Αλλά δώστε απαντήσεις σαφείς. Και μη μας διαβάζετε τυφλοσούρτες εδώ και δύο χρόνια χωρίς να δίνετε καμμία λύση.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Παρακαλώ, κύριε Υπουργέ, έχετε τον λόγο για τη δευτερολογία σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Κύριε συνάδελφε, για να καταλάβω δεν διευθετείτε τις κληρονομικές σας εκκρεμότητες γιατί θεωρείτε…

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Γιατί; Για να προχωρήσει μετά από δέκα χρόνια;

**ΠΡΟΕΔΡΕΥΩΝ (Γεώργιος Γεωργαντάς):** Ακουστήκατε, κύριε συνάδελφε. Ας ακουστεί και ο Υπουργός.

Παρακαλώ. Δεν προβλέπονται διάλογοι. Είπατε τις θέσεις σας. Θα πει και ο Υπουργός τη θέση του.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Αφού με ρωτάει, κύριε Πρόεδρε.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Έχετε και φορολογικές εκκρεμότητες επί αυτών των εκκρεμοτήτων;

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Όχι βέβαια.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Έχω πει κι άλλες φορές, λοιπόν, ότι το πλαίσιο της στεγαστικής συνδρομής θα αλλάξει. Είναι κάτι που κληρονομήσαμε από όλα τα παλιά προηγούμενα χρόνια. Ποιος κυβερνούσε τότε; Νομίζω το ΠΑΣΟΚ. Δεν έκανε πολλές αλλαγές. Το ίδιο πλαίσιο είναι του 1999, του 2000, του 2004, του 2007. Αυτό θα το αλλάξουμε.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Πότε; Μετά από δυόμισι χρόνια;

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Δεν σας διέκοψα.

Θα το αλλάξουμε και η μεταρρύθμιση θα δρομολογηθεί. Ήδη το Υπουργείο Υποδομών και Μεταφορών…

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** ...(δεν ακούστηκε)

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Δεν σας διέκοψα, παρ’ όλο που θα μπορούσα να σας διακόψω καθώς λέγατε πράγματα προσβλητικά στην εισήγησή σας. Σεβάστηκα όμως και τον ρόλο και την Αίθουσα.

Ήδη, λοιπόν, το Υπουργείο Μεταφορών και Υποδομών στην προηγούμενη κυβερνητική θητεία ήρθε και έχει καταθέσει νομοθετική πρωτοβουλία η οποία επικαιροποιείται και μέσα στις επόμενες εβδομάδες, μέχρι το τέλος του τρέχοντος έτους, θα έχει κατατεθεί. Φυσικά θα έχει σχέση με τον ευρύτερο προσανατολισμό για τη μεταρρύθμιση που κάνουμε του σχετικού θεσμικού πλαισίου, που θα εναρμονίζεται και με την ανάγκη ανάπτυξης της ιδιωτικής ασφάλισης.

Η υλοποίηση, όμως, της μεταρρύθμισης δεν έχει καμμία σχέση με το Αρκαλοχώρι. Εκεί, όπως σας είπα, το μεγάλο ζητούμενο είναι οι ελλείψεις στους φακέλους. Αν δεν λυθεί το ιδιοκτησιακό, ποιος είναι αυτός που θέλει να χτίσει το σπίτι, πώς θα καταθέσει φάκελο για να κτιστεί το σπίτι; Οπότε, αν εκ των πραγμάτων θεωρείτε ότι κάτι σας αποτρέπει και δεν προχωράτε να κάνετε το αυτονόητο, καταλαβαίνετε ότι οι ελλείψεις αυτές θα υπάρχουν στους φακέλους.

Προφανώς, λοιπόν, όπως και εσείς, θεωρώ ότι όλοι θέλουμε να προχωρήσει η διαδικασία για να αποκατασταθούν όσο πιο γρήγορα γίνεται τα σπίτια. Γι’ αυτό, απάντησα και στην πρωτολογία μου, θα αυξήσουμε τα στελέχη που έχει το τοπικό γραφείο. Κι αυτό γίνεται και μέσα από το έργο που κάνουν τα στελέχη της ΤΑΕΦΚ οι οποίοι είναι σε συνεχή συνεργασία με τους πολίτες. Οι ίδιοι οι πολίτες του Αρκαλοχωρίου το αναγνωρίζουν αυτό. Έχουν μία αγαστή συνεργασία με τα στελέχη εκεί. Μάλιστα δεν είμαστε αρνητικοί να κάνουμε τις όποιες προσαρμογές όπως τις έχουμε κάνει. Απλώς οι ελλείψεις, όπως σας ανέφερα, εδράζονται σε δομικά ζητήματα. Δεν είναι θέμα προσαρμογής μιας διαδικασίας. Δεν είναι θέμα γραφειοκρατίας. Είναι θέμα ουσίας. Όταν αναφέρεστε στην ιδιοκτησία ενός ακινήτου, που πρέπει να κατασκευαστεί πρέπει πρώτα να αποσαφηνιστεί αυτό και μετά να κατατεθεί ο φάκελος για να χτιστεί ένα σπίτι. Ποιος θα είναι ο ιδιοκτήτης του σπιτιού αυτού;

Έτσι, λοιπόν, μεγάλος αριθμός φακέλων είναι σε εκκρεμότητα και υπάρχουν ζητήματα, όπως σας είπα, για το ιδιοκτησιακό καθεστώς και για το κληρονομικό καθεστώς, όπως ο ίδιος αναφέρατε. Γνωρίζετε ότι κι εγώ έχω συγγενικές σχέσεις με την περιοχή. Άρα συγγενείς μου έχουν κάνει φακέλους οι οποίοι δεν προχωράνε γιατί είναι μια πολυϊδιοκτησία. Άρα, δεν συμφωνούν για να προχωρήσουν, να καταθέσουν τον φάκελο ενός ακινήτου που ανήκει σε τρία άτομα.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Έχετε δυόμισι χιλιάδες φακέλους. Οι σαράντα έχουν προχωρήσει.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε. Δεν μονολογούμε εδώ. Ακούστηκε αυτό που θέλατε να πείτε.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Να δούμε την πραγματική εικόνα. Αναφέρεστε σε 8.000 το οποίο είναι έωλο.

Για την αποκατάσταση των πληγέντων κτιρίων έχουν υποβληθεί δύο χιλιάδες τετρακόσια ενενήντα πέντε κτήρια, για την έκδοση άδειας επισκευής. Έχουν εκδοθεί σαράντα έξι άδειες. Έχουν αυξηθεί σε σχέση με την προηγούμενη βδομάδα γιατί κάποιοι πολίτες πήγαν τις ελλείψεις που είχαν στους φακέλους τους.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Και είστε υπερήφανος για το νούμερο;

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ πολύ. Παρακαλώ. Υπάρχει ένας Κανονισμός. Σας δόθηκε άπλετος χρόνος για να κάνετε τη δευτερολογία σας. Αντί για τρία λεπτά, σας δόθηκαν πεντέμισι. Σας δόθηκε για την πρωτολογία. Παρακαλώ, αφήστε τον Υπουργό να απαντήσει. Δεν θα επιτρέψω άλλη κουβέντα.

Κύριε Υπουργέ, έχετε τον λόγο.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Εντάξει, κύριε Πρόεδρε. Κοροϊδία δυόμισι χρόνια.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Έχουν σταλεί ενιακόσια ογδόντα οκτώ έγγραφα για να αναφερθούν στις ελλείψεις που πρέπει να δώσουν και έχουν ενημερωθεί χίλιοι εκατόν εξήντα τέσσερις ιδιοκτήτες μέσα από την επικοινωνία που έχουν με τα κλιμάκια και τον φάκελο πληρότητας, το φύλλο πληρότητας ως προς τις ελλείψεις. Άρα, με την προσκόμιση των ζητούμενων δικαιολογητικών θα εκδοθούν και οι άδειες. Δεν είναι, λοιπόν, θέμα γραφειοκρατίας έτσι αόριστα την οποία σε κάθε διάσταση του σχήματος που υλοποιούμε προσπαθούμε να τη μετριάσουμε. Σε κάθε διάσταση. Αυτή είναι η προτεραιότητά μας.

Και φυσικά δεν φεύγει το βλέμμα μας από την επόμενη μέρα της περιοχής. Και αναφέρομαι στο ειδικό πολεοδομικό σχέδιο για το Αρκαλοχώρι, όπου κι αυτό το σημειώνετε στην ερώτησή σας. Μέχρι τα τέλη Νοεμβρίου το σύνολο του μελετητικού αντικειμένου θα έχει παραδοθεί, σύμφωνα με την ενημέρωση που έχουμε από το Υπουργείο Περιβάλλοντος και Ενέργειας. Θα κατατεθεί στις αρμόδιες υπηρεσίες του Υπουργείου, προκειμένου να ελεγχθεί και στη συνέχεια να δημοσιοποιηθεί μέσω της στρατηγικής μελέτης περιβαλλοντικών επιπτώσεων προς τους φορείς και τους πολίτες της περιοχής. Υπενθυμίζουμε ότι η μελέτη αυτή περιλαμβάνει την κύρια χωροταξική μελέτη, τον καθορισμό της χρήσης γης, όρους δόμησης, πολεοδομικό κανονισμό, μελετά τη γεωλογική καταλληλότητα των προς πολεοδόμηση περιοχών, οριοθετεί τα ρέματα και προβλέπει μέτρα, για την ανθεκτικότητα και την προσαρμογή των οικισμών στην κλιματική κρίση.

Άρα, το βασικό αναπτυξιακό υπόβαθρο για την περιοχή, όπως πρώτος ο Πρωθυπουργός Κυριάκος Μητσοτάκης ανέφερε, προχωρά στην ολοκλήρωσή του και σύμφωνα με το χρονοδιάγραμμα.

Παράλληλα, προχωρά και η μελέτη για την ανάπτυξη της περιοχής, την οποία έχουμε αναθέσει στο Οικονομικό Επιμελητήριο. Το γνωρίζετε. Γιατί λέτε ότι δεν υπάρχει καμμία προοπτική; Εκπονείται μελέτη για την ανάπτυξη της περιοχής από το Οικονομικό Επιμελητήριο εδώ και κάποιους μήνες. Μόλις είναι ώριμη η μελέτη και παραδοθεί, θα γνωστοποιηθεί και σε εμάς, θα γνωστοποιηθεί και σε εσάς.

Άρα, προς αυτήν την κατεύθυνση θα συνεχίσουμε να εργαζόμαστε όλοι, σε συνεργασία με όλους, στηρίζοντας την περιοχή.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Είναι εύλογο, κύριε Υπουργέ, το ενδιαφέρον των τοπικών Βουλευτών, γιατί υπάρχει μεγάλη αγωνία στον κόσμο. Επίσης είναι εύλογο ότι υπάρχει ένα πλαίσιο το οποίο, φαντάζομαι ότι, πρέπει να ακολουθηθεί.

Θα είναι σημαντικό νομίζω, όμως, να δείτε με συγκεκριμένες, στοχευμένες, προτάσεις πού πραγματικά μπορούμε να ξεπεράσουμε παθογένειες γενικότερα της δημόσιας διοίκησης, βεβαίως εντός του πλαισίου της νομιμότητας. Αλλά νομίζω ότι αυτός ο διάλογος, βοηθάει σίγουρα, ίσως όμως, πρέπει να γίνει πιο αναλυτικός κάποια στιγμή -συγγνώμη που το λέω- μέσω των υπηρεσιών, για να δούμε τι από αυτά μπορεί πράγματι να προχωρήσει γρηγορότερα και αμεσότερα έτσι ώστε, ευλόγως, οι τοπικοί εκπρόσωποι να μπορούν να δώσουν και αυτοί απαντήσεις στον κόσμο.

Σας ευχαριστώ πάρα πολύ.

Στο σημείο αυτό, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύουν, την 9η Νοεμβρίου 2023 ποινική δικογραφία που αφορά στον τέως Υφυπουργό στον Πρωθυπουργό κ. Ιωάννη (Γιάννη) Οικονόμου.

Επίσης, ο Βουλευτής κ. Κομνηνός Δελβερούδης ζητεί άδεια ολιγοήμερης απουσίας στο εξωτερικό, από τις 10 Νοεμβρίου μέχρι και τις 11 Νοεμβρίου του 2023.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

Εισερχόμαστε τώρα στη συζήτηση της πρώτης με αριθμό 325/1-11-2023, επίκαιρης ερώτησης πρώτου κύκλου της Βουλευτού Β1΄ Βόρειου Τομέα Αθηνών της Κ.Ο. «ΣΥΡΙΖΑ – Προοδευτική Συμμαχία» κ. Αθηνάς Λινού προς τον Υπουργό Παιδείας, Θρησκευμάτων και Αθλητισμού,με θέμα: «Άμεση ανάγκη κάλυψης των κενών θέσεων εκπαιδευτικών πρωτοβάθμιας και δευτεροβάθμιας εκπαίδευσης».

Θα απαντήσει η Υφυπουργός Παιδείας, Θρησκευμάτων και Αθλητισμού, κ. Δόμνα - Μαρία Μιχαηλίδου.

Παρακαλώ, κυρία συνάδελφε, έχετε τον λόγο.

**ΑΘΗΝΑ ΛΙΝΟΥ:** Καλημέρα σας, κύριε Πρόεδρε.

Καλημέρα, κυρία Υπουργέ. Ευχαριστώ για την ευκαιρία να παρουσιάσω αυτή την ερώτηση.

Θα ήθελα να επισημάνω ότι σήμερα κλείνουν οκτώ εβδομάδες από την ημέρα που άρχισε η φετινή σχολική χρονιά. Η Δευτέρα θα είναι η 41η μέρα εκπαίδευσης. Αυτόν τον καιρό υπήρξαν πολλές ερωτήσεις που έφτασαν και στο γραφείο μου από γονείς, από εκπαιδευτικούς, ακόμη και από παππούδες και γιαγιάδες, για το τι θα γίνει με τα κενά εκπαιδευτικών στα σχολεία.

Ρώτησα, διάβασα βιβλιογραφία, προσπάθησα να βρω στοιχεία -όσα στοιχεία υπάρχουν- και αυτό που διαπίστωσα είναι ότι ακόμα, παρά τις τρεις περιόδους νέων προσλήψεων και για τις οποίες προσπαθεί, προφανώς, το Υπουργείο, υπάρχουν ακόμα κενά τριών χιλιάδων, περίπου, εκπαιδευτικών.

Ξέρετε, αυτό με ανησυχεί ιδιαίτερα γιατί αυτό σημαίνει, αν το υπολογίσουμε, μέχρι σήμερα παραπάνω από ένα εκατομμύριο ώρες διδασκαλίας. Όχι ότι αφορούν ένα παιδί, αλλά στο σύνολο της χώρας για το σύνολο των παιδιών.

Δυστυχώς, αυτό με τρόμαξε και φαντάζομαι ότι τρόμαξε την Υπουργό ακόμα περισσότερο και τρόμαξε και τους Υπουργούς που ανέλαβαν φέτος το Υπουργείο Παιδείας, όταν κατάλαβαν τι ακριβώς συμβαίνει. Οπότε προφανώς υπάρχει και έλλειψη πληροφόρησης και διαφάνειας στην πληροφορία και υπάρχει τεράστια έλλειψη εκπαιδευτικών που επαναλαμβάνεται -δεν είναι φετινό πρόβλημα-, οι όποιες ελλείψεις καταλαβαίνω ότι κατανέμονται ισότιμα.

Προσπάθησα να δω στη διεθνή βιβλιογραφία τι γίνεται όταν λιγοστεύουν οι εκπαιδευτικές ώρες σε ένα σύστημα. Βρήκα μια δημοσίευση η οποία αναδεικνύει ότι επηρεάζει και τις γνωστικές δεξιότητες των παιδιών, επηρεάζει ιδιαίτερα παιδιά με περισσότερες ανάγκες, επηρεάζει παιδιά που μπορεί να είναι δεύτερης γενιάς ή και τρίτης γενιάς μετανάστες και μακροχρόνια αυτά τα παιδιά που υπέστησαν αυτή την έλλειψη -τις λίγες ώρες εκπαίδευσης- έχουν μικρότερο εισόδημα, μικρότερη ανάπτυξη στην κοινωνία και το κυριότερο και πιο ανησυχητικό είναι ότι ως ενήλικες έχουν λιγότερες νοητικές ικανότητες και μακροχρόνια μικρότερο ενδιαφέρον για την εκπαίδευση. Αυτό δημιουργεί τεράστιο πρόβλημα στη χώρα μας.

Το άλλο που βλέπω είναι ότι υπάρχει στρες και υπερκόπωση στους εκπαιδευτικούς, υπάρχουν δυσκολίες στις οικογένειες και μάλιστα στις οικογένειες που έχουν μικρά παιδιά πρωτοβάθμιας εκπαίδευσης και λίγο έως πολύ μεταβαίνει στην πληροφόρηση και στην κατανόηση των παιδιών ότι οι ασυνέπειες στην εργασία είναι οκ, αφού έτσι βλέπουν αυτά το ότι δεν υπάρχει δάσκαλος ή το ότι βγαίνουν στο διάλειμμα για δύο, τρεις ώρες σαν λείπει καθηγητής στο γυμνάσιο και στο λύκειο.

Γι’ αυτό, κυρία Υπουργέ, θα ήθελα να σας προκαλέσω να μου απαντήσετε τι θα κάνετε για φέτος, για τα κενά που παραμένουν και τι θα κάνετε και του χρόνου, πώς θα μπορέσετε να εξασφαλίσετε ότι νωρίς, τον Μάιο του 2024, θα ξέρετε πώς θα είναι τα κενά και θα τα καλύψετε εγκαίρως, ώστε με το καλό τον επόμενο Σεπτέμβριο να μην έχουμε αυτό το φαινόμενο.

Να σας πω τι κάνουμε συνήθως.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, στη δευτερολογία σας. Τα ερωτήματα υποβλήθηκαν. Έχουμε μιλήσει τέσσερα λεπτά.

Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κυρία Βουλευτά, κάθε χρόνο στην κυριολεξία δίνεται μια μάχη με τον χρόνο από την πλευρά του Υπουργείου, έτσι ώστε τα σχολεία μας να ξεκινήσουν και σε κάθε βαθμίδα τα παιδιά να έχουν τους εκπαιδευτικούς που χρειάζεται εκεί που πρέπει να έχουν.

Την 1η Νοεμβρίου φέτος έγινε η τρίτη φάση, η λεγόμενη τρίτη κατανομή των εκπαιδευτικών στα σχολεία. Οφείλω να πω ότι, ναι, δεν είναι κάτι για το οποίο είμαστε περήφανοι, γιατί δεν θα έπρεπε να έχουμε τρεις φάσεις ή τέσσερις. Εξαρχής έπρεπε η κατανομή να είναι αυτή που οφείλει να παρέχει το Υπουργείο Παιδείας σε κάθε σχολείο μιας ευρωπαϊκής και όχι απλά ευρωπαϊκής χώρας. Η τρίτη φάση ξεκίνησε την 1η Νοεμβρίου. Αναφερθήκατε στα κενά τα οποία καταφέρατε να μαζέψετε μέχρι σήμερα. Μιλάτε για τρεις χιλιάδες κενά. Αυτός ο αριθμός μπορεί σήμερα να είναι αρκετά μικρότερος από τις τρεις χιλιάδες τις οποίες περιγράφετε. Στις τρεις χιλιάδες, αν τις υπολογίσουμε με βάση το σύνολο του εκπαιδευτικού σώματος για πρωτοβάθμια και δευτεροβάθμια -που ξεπερνά τις εκατόν τριάντα χιλιάδες εκπαιδευτικούς- είμαστε στο 2%, δηλαδή την 1η Νοεμβρίου 2% των εκπαιδευτικών δεν είναι στα σχολεία μαζί με τα παιδιά μας. Είναι ένα ποσοστό πολύ μεγάλο; Δεν είναι. Είναι ένα ποσοστό που μας νοιάζει, όμως, γιατί όπως το είπατε και εσείς κάθε ώρα στην οποία τα παιδιά δεν έχουν έναν εκπαιδευτικό δίπλα τους, είναι ένα κρίμα, είναι μια μεγάλη αγωνία για το ίδιο το παιδί, την οικογένεια του, αλλά και βέβαια εμάς ως Υπουργείο αρμόδιο για τα εκπαιδευτικά ζητήματα στη χώρα.

Το πρόβλημα είναι γνωστό και το πρόβλημα είναι διαχρονικό. Οι ελλείψεις που έχουμε σε μόνιμο εκπαιδευτικό προσωπικό και πώς αυτές οξύνθηκαν, ιδιαίτερα την περίοδο της δεκαετούς -τουλάχιστον- οικονομικής κρίσης στην οποία δεν έγινε και κανένας μα κανένας μόνιμος διορισμός.

Από εκεί προκύπτει πολύ μεγάλο κομμάτι του προβλήματος. Για να λύσεις ένα πρόβλημα, και όχι να το διαπιστώσεις, πρέπει να καταλάβεις από τι ήρθε. Πολύ μεγάλος βαθμός ήρθε από το κομμάτι της έλλειψης διορισμών στα χρόνια της κρίσης. Άλλο μεγάλο κομμάτι στο οποίο οφείλεται η μεγάλη εξάρτηση, αν θέλετε, που έχουμε στο κομμάτι των αναπληρωτών, είναι αυτή η τρομερή αύξηση στο κομμάτι της ανάγκης για παράλληλη στήριξη. Οι αιτήσεις για παράλληλη στήριξη για παιδιά με αναπηρία ή με ειδικές εκπαιδευτικές ανάγκες, μόλις πριν πέντε χρόνια για την εκπαιδευτική χρονιά, δηλαδή 2018 - 2019 ήταν στις 7,5 χιλιάδες. Πέντε χρόνια μετά έχει υπερτριπλασιαστεί και είμαστε στις 20 χιλιάδες. Αυτό από τη μια είναι μια θετική εξέλιξη, διότι σημαίνει ότι ναι, μπορεί δυστυχώς να έχουν αυξηθεί οι ανάγκες των παιδιών αλλά από την άλλη δεν μπορεί μόνο να έχουν αυξηθεί, σημαίνει ότι έχει αυξηθεί και η εγρήγορση των γονέων και των οικογενειών ότι δεν υπάρχουν όσα στερεότυπα υπήρχαν στο παρελθόν και άρα ζητείται για το παιδί η βοήθεια η οποία μπορεί να του παρέχεται. Από την άλλη δημιουργεί μια αυξανόμενη ζήτηση για εκπαιδευτικούς, τους οποίους το σύστημα δεν γνωρίζει εκ των προτέρων, καθότι η ανάγκη αυτή προκύπτει από τα ΚΕΔΑΣΥ με γνωματεύσεις καινούργιες κάθε χρόνο και μάλιστα γνωματεύσεις εν μέσω της χρονιάς, οι οποίες δίνονται.

Αυτό μπορεί να έχει δύο λύσεις σε δύο αν θέλετε πλαίσιο. Το ένα αφορά στην στελέχωση των σχολείων μας και πόσους παραπάνω μόνιμους διορισμούς κάνουμε στα σχολεία μας, έτσι ώστε να έχουμε αυτό που όλοι χρειαζόμαστε -και εδώ συμφωνούμε σε αυτό-, δηλαδή μόνιμους εκπαιδευτικούς στα σχολεία μας, μόνιμους διορισμούς στα σχολεία μας, όπου εκεί έχουμε αρχίσει με σωστούς ρυθμούς από το 2020 από εκεί που δέκα χρόνια δεν είχε γίνει ένας διορισμός, έχουν γίνει πάνω από είκοσι χιλιάδες οκτακόσιοι διορισμοί, τέσσερις εκ των οποίων έγιναν φέτος. Εχθρός του καλού είναι το καλύτερο. Και αυτοί οι διορισμοί δεν μας φθάνουν. Η αρχή όμως, έχει γίνει και έχουμε δείξει ότι το κατανοούμε στο επίπεδο αυτό.

Το δεύτερο έχει να κάνει με την ταχύτητα βάσει της οποίας ανταποκρίνεται το υπουργείο στις υπηρεσιακές μεταβολές. Εδώ πέρα είναι δύο οι άξονες. Ο πρώτος αφορά αμιγώς τις υπηρεσιακές μεταβολές, οι οποίες φέτος ξεκίνησαν νωρίτερα από το οτιδήποτε. Ο δεύτερος και πολύ σημαντικός πάνω στον οποίο έρχεται η μεταρρύθμιση μας, έτσι ώστε όπως είπατε, να ξέρουμε τα κενά τουλάχιστον σε μεγάλο βαθμό και να φτάνουμε σε δεύτερη φάση τον Σεπτέμβριο και όχι σε τρίτη το Νοέμβριο εκ των προτέρων.

Αντιστρέφουμε λοιπόν, το σύστημα και από εκεί που κάθε διευθυντής σχολικής μονάδας αναφέρει τα κενά σε κάθε διευθυντή πρωτοβάθμιας ή δευτεροβάθμιας εκπαίδευσης ο οποίος με τη σειρά του τα περνάει στο Υπουργείο με αποτέλεσμα να τα γνωρίζουμε αυτά μία ή δυο εβδομάδες μετά την έναρξη της σχολικής χρονιάς, αυτό το πράγμα να γίνεται αντίστροφα, δηλαδή να καταγράφονται από το Υπουργείο στην Άνοιξη της προηγούμενης χρονιάς με πολύ μεγάλο βαθμό εμπιστοσύνης και η όποια απόκλιση υπάρχει στην αρχή της σχολικής χρονιάς. Πάντα θα υπάρχουν αποκλίσεις. Υπάρχουν εκπαιδευτικοί, οι οποίοι δεν αναλαμβάνουν εκείνη τη στιγμή, υπάρχουν εκπαιδευτικοί με ανάγκες, υπάρχουν εκπαιδευτικοί οι οποίοι έχουν κάποια αρρώστια, υπάρχουν εκπαιδευτικοί, οι οποίοι έχουν κάποια εγκυμοσύνη. Αλλά ο σκοπός είναι κεντρικά να γίνεται η ταυτοποίηση των αναγκών την Άνοιξη της προηγούμενης χρονιάς και στην αρχή της χρονιάς να γίνεται γι’ αυτό το μικρό ποσοστό το οποίο σήμερα αντιμετωπίζουμε -σας λέω είναι στο 2%, σύμφωνα με τους υπολογισμούς στις 120 χιλιάδες, να είναι στην αρχή της σχολικής χρονιάς και να μη χρειάζεται να πάει ενάμιση μήνα μετά.

Ευχαριστώ και για την επιείκεια.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε για τη δευτερολογία σας.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Ευχαριστώ, κυρία Υπουργέ, και όντως είναι παρήγορο το ότι σχεδιάζεται κάτι, αλλά νομίζω ότι αυτό το κάτι, η καινούργια καταγραφή την οποία θα επιχειρήσετε και εύχομαι να είναι πολύ επιτυχής, χρειάζεται να έχει απόλυτη διαφάνεια για να ξέρουμε εγκαίρως πού υπάρχουν τα προβλήματα, σε ποια ειδικότητα και πώς θα καλυφθούν.

Εκείνο όμως που με ενδιαφέρει πολύ περισσότερο είναι ότι εκτός από τις τεράστιες ανάγκες σε ειδική αγωγή, που σε πολλές περιοχές δηλώνονται ότι είναι ακόμα σε επίπεδο 50% έως 60% οι ελλείψεις, είναι πολύ ανησυχητικό ότι υπάρχουν ελλείψεις σε ειδικότητες στην πρωτοβάθμια περίθαλψη και ακόμα μεγαλύτερες ελλείψεις ακόμα και στα λύκεια. Έχουμε πληροφορίες από πειραματικά λύκεια που λειτουργούν αυτή τη στιγμή χωρίς μαθηματικό, χωρίς φυσικό, χωρίς χημικό. Πώς αυτά τα παιδιά θα συμμετάσχουν ισότιμα στις εξετάσεις στις πανελλήνιες;

Το επόμενο που θέλω να αναφέρω είναι ότι υπάρχει ευρωπαϊκή μέτρηση στην οποία φαίνεται ότι η χώρα μας στο δημοτικό έχει περίπου τις μισές ώρες. Και αν αφαιρέσεις άλλες διακόσιες ώρες για κάποια παιδιά, οι οποίες προέκυψαν από τις ελλείψεις, πλησιάζει σε επίπεδο ωρών διδασκαλίας ή είναι και κάτω από την Αλβανία και τη Βουλγαρία. Δηλαδή συμπληρώνουν τα παιδιά σε έναν χρόνο πεντακόσιες ώρες διδασκαλίας, ενώ συστήνουμε επτακόσιες τριάντα εννέα σαν χώρα. Η Δανία παραδείγματος χάριν έχει εννιακόσιες στο δημοτικό και χίλιες διακόσιες στο λύκειο.

Επομένως, πρέπει να βιαστούμε όχι απλώς να έχουμε επάρκεια, αλλά να πολλαπλασιάσουμε τους εκπαιδευτικούς, γιατί διαφορετικά θα έχουμε σοβαρές συνέπειες οι οποίες θα είναι χειρότερες από τις μετρήσεις που προκύπτουν από το πρόγραμμα «PISA» που έχουμε αυτή τη στιγμή και στο οποίο είμαστε πάρα πολύ χαμηλά.

Είναι ανησυχητικό, κυρία Υπουργέ μου, και δεν το λέω γιατί θέλω να κάνω αντιπολίτευση. Ξέρετε ότι όλα τα χρόνια δεν κάνω αντιπολίτευση, προσπαθώ να βελτιώσω τα πράγματα. Γι’ αυτό σας παρακαλώ προσπαθήστε όχι να έχουμε 100% επάρκεια, αλλά να έχουμε τόσους εκπαιδευτικούς ώστε να μπορέσουμε να αυξήσουμε τις ώρες διδασκαλίας.

Δεν μπορεί να υπάρχουν παραπάνω από τις μισές ευρωπαϊκές χώρες που έχουν πάνω από εννιακόσιες ώρες εκπαίδευση στο λύκειο και φτάνουν μέχρι και χίλιες διακόσιες ώρες κι εμείς να πετυχαίνουμε τις οκτακόσιες ώρες με απώλειες των διακοσίων ή των εκατό λόγω έλλειψης εκπαιδευτικών. Έστω και πενήντα παιδιά να έχουν αυτό το πρόβλημα, είναι μεγάλο το πρόβλημα.

Σας ευχαριστώ.

Θα καταθέσω στα Πρακτικά όλα αυτά που δεν μπόρεσα να πω από τη βιβλιογραφία και από μετρήσεις.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Κυρία Υπουργέ, έχετε τον λόγο για τη δευτερολογία σας.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κυρία Βουλευτά, κατανοώ και είναι πολύ αισιόδοξο το ότι το ενδιαφέρον σας είναι ειλικρινές και όχι απλά για να δημιουργήσει αντιπολιτευτικές εντυπώσεις σύγκρουσης.

Θέλω να τονίσω το εξής: Το ζήτημα των εκπαιδευτικών στη χώρα μας δεν ξεκινά από το να είναι ποσοτικό. Μάλιστα, σαν σχέση εκπαιδευτικού ανά μαθητή είμαστε μέσα στις πέντε καλύτερες –εννοώ με την πιο πυκνή σχέση εκπαιδευτικού ανά μαθητή- χώρες τόσο στην Ευρωπαϊκή Ένωση, όσο και στον ΟΟΣΑ. Δεν είναι το θέμα αυτού του κλάσματος, αν θέλετε, στο οποίο βασίζεται η προβληματική η οποία συζητάμε σήμερα.

Παρ’ όλα αυτά, ναι, είμαστε η Ελλάδα, έχουμε μια δύσκολη γεωγραφία για την οποία είμαστε και πολύ υπερήφανοι. Το κλάσμα αυτό, εκπαιδευτικού ανά μαθητή, έχει βέβαια πολύ σωστή βάση, καθώς βάση του είναι η νησιώτικότητά μας, οι ακριτικές περιοχές μας, τα ορεινά και μειονοτικά χωριά τα οποία έχουμε στη χώρα μας. Οπότε, βεβαίως, έχει βάση αυτό το πολύ πυκνό κλάσμα εκπαιδευτικών ανά μαθητή.

Όμως, η απάντηση είναι η ετοιμότητα και η ευελιξία. Απάντηση είναι η αντιστροφή η οποία ελπίζουμε κι εμείς να λειτουργήσει, γιατί δεν έχει ξαναγίνει ποτέ. Θεωρούμε ότι θα βοηθήσει πολύ και θα δώσει μια ευελιξία και τα όποια μικρά κενά δημιουργηθούν θα είναι για την πρώτη ημέρα ή την πρώτη εβδομάδα της χρονιάς και ότι δεν θα αντιμετωπιστούν ενάμιση μήνα μετά. Να πω, όμως, ότι και ο ενάμισης μήνας μετά είναι, δυστυχώς, και σχετικά χρόνος ρεκόρ σε σχέση με άλλες χρονιές που μπορεί να ερχόταν και τον Ιανουάριο ακόμα η ημερομηνία αυτή.

Τώρα, ως προς τις ειδικότητες που λείπουν στα παιδιά μας, να πω ότι όλη αυτή η δαιδαλώδης άσκηση προκύπτει ακριβώς επειδή αφορά σε τόσο μεγάλους αριθμούς, με τόσο ιδιαίτερα χαρακτηριστικά γεωμορφίας μέσα στη χώρα μας. Έχουμε εκατόν τριάντα χιλιάδες εκπαιδευτικούς και ένα εκατομμύριο τετρακόσιες χιλιάδες μαθητές. Η άσκηση αυτή ακόμα και ένας μαθητής να μην έχει τον εκπαιδευτικό ειδικότητάς του, ακριβώς όπως είπατε, τη χρονιά που θα δώσει πανελλήνιες, είναι μια πολυπαραγοντική άσκηση εξ ορισμού στην οποία, όμως, εμείς έχουμε την ανάγκη και την πολύ μεγάλη ευθύνη να ανταποκριθούμε άμεσα κάθε χρονιά.

Ξεκινάμε με δύο πολύ μεγάλες προτεραιότητες. Οι δύο μεγάλες προτεραιότητες είναι οι δύο τελευταίες χρονιές του λυκείου, Β΄ και Γ΄ λυκείου, οι χρονιές που το παιδί προετοιμάζεται για τις πανελλήνιες, και το δημοτικό. Πρέπει να διασφαλίσουμε, δηλαδή, ότι υπάρχουν δάσκαλοι σε όλες τις τάξεις του δημοτικού μας και παράλληλα ότι η εκπαιδευτική κατεύθυνση είναι εκεί όπου και αν είναι αυτό -στα νησιά, στα χωριά, στις ακριτικές περιοχές-, έτσι ώστε ένα παιδί από το Μαρκάκι, ένα παιδί από τους Αρκιούς να μην έχει λιγότερο ισότιμη πρόσβαση σε σχέση με ένα παιδί στην Αθήνα.

Τώρα αυτό το καταφέρνουμε σε πολύ μεγάλο βαθμό. Δυστυχώς, όμως, είναι τέτοια η φύση και η βάση των αριθμών της εκπαίδευσης, που δεν θα μπορούμε -και το ξέρουμε από τώρα- να ανταποκρινόμαστε πάντα. Όταν μία εκπαιδευτικός, μια καθηγήτρια Πληροφορικής -που πλέον ένα στα τρία παιδιά παίρνει ένα μάθημα κατεύθυνσης, το οποίο αφορά σε κάποιον βαθμό και την Πληροφορική- μένει έγκυος κάποια στιγμή μέσα στη σχολική χρονιά, είναι δυστυχώς λογικό να μην περιμένουμε την επόμενη μέρα να πάει ένας εκπαιδευτικός στη Σαμοθράκη να την αναπληρώσει.

Δυστυχώς, είναι τέτοια η φύση του επαγγέλματος, που δεν θα μπορέσουμε αυτό, όσο τυχεροί και να είμαστε, την επόμενη μέρα να το αναπληρώσουμε και αυτό θα έχει αντίκτυπο σε ένα παιδί. Παρ’ όλα αυτά, θα κάνουμε ό,τι μπορούμε.

Σκοπός μας είναι να δούμε τι κάνουμε και με τις δύσκολες, τις δυσπρόσιτες περιοχές, πώς μπορούμε να δώσουμε ειδικά κίνητρα σε ανθρώπους να πάνε εκεί. Αναφέρετε -και σωστά- στην ερώτησή σας για στεγαστικά κίνητρα που δίνονται στους ανθρώπους αυτούς. Είναι άνθρωποι που θέλουμε να γυρίσουν στην περιφέρειά τους και ξέρουμε ότι έχουν το σπίτι στην περιφέρειά τους και πως εμείς μπορούμε να τους βοηθήσουμε και βοηθώντας το δημογραφικό μας ζήτημα και βοηθώντας τις ακριτικές μας περιοχές και στηρίζοντας το εκπαιδευτικό μας σύστημα.

Όλα αυτά είναι αγωνίες τις οποίες έχουμε και ευθύνες μεγάλες που έχουμε επίσης και χρέος μας είναι να λύσουμε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ.

Δεν θα συζητηθούν κατόπιν συνεννόησης:

Η τέταρτη με αριθμό 331/3-11-2023 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «Νίκη» κ. Τάσου Οικονομόπουλου προς τον Υπουργό Εξωτερικών,με θέμα: «Νέα ακραία προκλητική ενέργεια της Τουρκίας, με αφορμή πρόσφατη επίσημη αναγγελία της, σύμφωνα με την οποία παρουσιάζει τη βραχονησίδα Ζουράφα εντός του FIR Κωνσταντινούπολης».

Η έκτη με αριθμό 332/5-11-2023 επίκαιρη ερώτηση πρώτου κύκλου του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εξωτερικών, με θέμα: «Ζητήματα ελληνικής κυριαρχίας και εξωτερικής πολιτικής».

Η πρώτη με αριθμό 341/6-11-2023 επίκαιρη ερώτηση δεύτερου κύκλου του Βουλευτή Λαρίσης της Κοινοβουλευτικής Ομάδας «Νίκη» κ. Γεωργίου Ρούντα, προς τον Υπουργό Εξωτερικών, με θέμα: «Διέλευση ξένων στρατιωτικών δυνάμεων από την ελληνική επικράτεια».

Η πέμπτη με αριθμό 344/6-11-2023 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Εξωτερικών, με θέμα: «Η θέση της ελληνικής Κυβέρνησης απέναντι στο διεθνές αίτημα για κατάπαυση πυρός στη Γάζα».

Η πρώτη με αριθμό 1033/5-10-2023 ερώτηση του κύκλου των αναφορών και ερωτήσεων του Βουλευτή Λαρίσης της Κοινοβουλευτικής Ομάδας «Νίκη» κ. Γεωργίου Ρούντα προς τον Υπουργό Εξωτερικών, με θέμα: «Οι ευθύνες της Κυβέρνησης για σχεδίαση και εκτέλεση της αποστολής στη Λιβύη».

Η τρίτη με αριθμό 338/6-11-2023 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Παιδείας, Θρησκευμάτων και Αθλητισμού, με θέμα: «Καμμία συγχώνευση των Γυμνασίων Κράνας και Συβρίτου στον Νομό Ρεθύμνου».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 9.48΄ λύεται η συνεδρίαση για τη Δευτέρα 13 Νοεμβρίου 2023 και ώρα 14:00΄, με αντικείμενο εργασιών του Σώματος κοινοβουλευτικό έλεγχο: συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**